Martin Bødker åbnede Street Fashion i Hadsund for 6 uger siden. Ved halvfiretiden i nat blev butikken tømt af tyve for anden gang siden åbningen. - Det er hårdt. Det trækker kræfterne ud af en, så man ikke  har tid til alle de andre ting der skal laves, når man åbner en butik, siger Martin Bødker til TV2/NORD. Det er trøjer til mellem 700 og 1000 kroner, samt tilsvarende bukser, der er blevet revet ned fra knagerne hos Street Fashion. - Umiddelbart har de stjålet for mere end 110.000 kroner, siger Martin Bødker Røverne brækkede døren op. Tømte butikken og var væk på under tre minutter. - I det kriminelle miljø er det nemt at komme af med. de skal bare sælge det til halv pris, så går det som varmt brød, mener Martin Bødker I Hadsund satte Martin Bødker tremmer for vinduerne efter det første indbrud den 8, juni. Nu skærpes sikkerheden med en røgkanon og andre detaljer der vil gøre det sværere for tyvene. Trods besværlighederne skræmmer det ikke den unge butiksindehaver væk fra branchen. - Det er da træls, men jeg skal nok komme op på hesten igen, siger Martin Bødker. Han skulle have åbnet et sommerfilial i forbindelse med diskotek Supreme i Hadsund i dag, men det er nu udskudt på ubestemt tid. Politiet har endnu ingen sikre spor i sagen, oplyser lokalpolitiet i Hobro.

Opsummering:
Tøjbutikken Street Fashion i Hadsund fik i nat stjålet tøj for mere end 100.000. Det er anden gang på en måned at tyve ripper butikken.